DEĊIŻJONI TA' IMPLIMENTAZZJONI TAL-KUMMISSJONI (UE) 2019/235

tal-24 ta' Jannar 2019

li temenda d-Deċiżjoni 2008/411/KE fir-rigward ta' aġġornament tal-kundizzjonijiet tekniċi rilevanti applikabbli għall-medda ta' frekwenzi 3 400–3 800 MHz

(notifikata bid-dokument C(2019) 262)

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva (UE) 2018/1972 tal-Parlament Ewropew u tal-Kunsill tal-11 ta' Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (1),

Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettru tar-Radju) (2), u b'mod partikolari l-Artikolu 4(3) tagħha,

Billi:

(1) Id-Deċiżjoni tal-Kummissjoni 2008/411/KE (3) tarmonizza l-kundizzjonijiet tekniċi għall-użu tal-ispettru tar-radju fil-medda ta' frekwenzi 3 400–3 800 MHz għall-forniment terrestru ta' servizzi tal-komunikazzjoni elettronika fil-Komunità u ġiet emendata bid-Deċiżjoni ta' Implimentazzjoni tal-Kummissjoni 2014/276/UE (4).

(2) L-Artikolu 6(3) tad-Deċiżjoni Nru 243/2012/UE tal-Parlament Ewropew u tal-Kunsill (5) li tistabbilixxi programm pluriennali tal-politika tal-ispettru tar-radju, jeżiġi li l-Istati Membri jgħinu lill-fornituri tas-servizzi tal-komunikazzjoni elettronika biex jaġġornaw regolarment in-netwerks tagħhom mal-aktar teknoloġija riċenti u effiċjenti, bil-għan li joħolqu d-dividendi tal-ispettru tagħhom stess b'konformità mal-prinċipji tan-newtralità tas-servizz u tat-teknoloġija. Mill-2020 'il quddiem mistennija jibdew l-ewwel introduzzjonijiet kummerċjali fid-dinja kollha tas-sistemi terrestri tal-ġenerazzjoni li jmiss (5G).

(3) Il-Komunikazzjoni tal-Kummissjoni “Konnettività għal Suq Uniku Diġitali Kompetittiv — Lejn Soċjetà Ewropea tal-Gigabits” (6), tistabbilixxi l-għanijiet ġodda tal-konnettività għall-Unjoni biex dawn jintlaħqu bl-introduzzjoni u bl-adozzjoni mifruxa ta' netwerks ta' kapaċità għolja ħafna. Għal dan il-għan, il-Komunikazzjoni tal-Kummissjoni “5G għall-Ewropa: Pjan ta' Azzjoni” (7) tidentifika l-ħtieġa għall-azzjoni fil-livell tal-UE, inkluż l-identifikazzjoni u l-armonizzazzjoni tal-ispettru għall-5G abbażi tal-opinjoni tal-Grupp għall-Politika dwar l-Ispettru tar-Radju (RSPG), sabiex jiġi żgurat l-għan ta' kopertura 5G mhux interrotta fiż-żoni urbani kollha u fir-rotot ewlenin kollha tat-trasport terrestri sal-2025.

(4) Fl-opinjoni tiegħu intitolata “Strategic roadmap towards 5G for Europe: Opinion on spectrum related aspects for next-generation wireless systems (5G)” (8), il-Grupp għall-Politika dwar l-Ispettru tar-Radju (RSPG) jidentifika l-medda ta' frekwenzi 3 400–3 800 MHz bħala l-medda pijuniera u primarja għall-użu tal-5G fl-Unjoni.

(5) Fl-opinjoni komplementari tiegħu “Strategic roadmap towards 5G for Europe: RSPG second opinion on 5G networks” (9), l-RSPG jirrikonoxxi li d-disponibbiltà tal-medda primarja 5G, 3 400–3 800 MHz, se tkun kruċjali għas-suċċess tal-5G fl-Unjoni. Għalhekk, iħeġġeġ lill-Istati Membri biex iqisu miżuri xierqa biex din il-medda tiġi deframmentata fil-ħin biex sal-2020 jawtorizzaw blokok tal-ispettru kbar biżżejjed.

(6) Il-Kodiċi Ewropew tal-Komunikazzjonijiet Elettroniċi jeżiġi li l-Istati Membri jippermettu l-użu tal-medda ta' frekwenzi 3 400–3 800 MHz għas-sistemi terrestri li kapaċi jipprovdu s-servizzi tal-komunikazzjoni elettronika tal-broadband mingħajr fili tal-ġenerazzjoni li jmiss (5G) sal-31 ta' Diċembru 2020. Dan jeżiġi wkoll li l-Istati Membri jieħdu l-miżuri xierqa kollha biex jiffaċilitaw l-introduzzjoni tal-5G, inkluż ir-riorganizzazzjoni tal-medda ta' frekwenzi 3 400–3 800 MHz biex jippermettu blokok tal-ispettru kbar biżżejjed. Għalhekk, biex tkun tista' sseħħ l-implimentazzjoni tal-5G, jeħtieġ li l-kundizzjonijiet tekniċi armonizzati jiġu emendati fil-ħin.

(7) F'Diċembru 2016, skont l-Artikolu 4(2) tad-Deċiżjoni 676/2002/KE, il-Kummissjoni tat mandat lill-Konferenza Ewropea tal-Amministrazzjonijiet Postali u tat-Telekomunikazzjonijiet (CEPT) biex tiżviluppa l-kundizzjonijiet tekniċi armonizzati għall-użu tal-ispettru b'appoġġ għall-introduzzjoni fl-Unjoni tas-sistemi terrestri mingħajr fili tal-ġenerazzjoni li jmiss (5G) fil-meded ta' frekwenzi 3 400–3 800 MHz u 24,25–27,5 GHz.

(8) B'reazzjoni għal dak il-mandat, fid-9 ta' Lulju 2018, is-CEPT ippubblikat rapport (Rapport tas-CEPT Nru 67) dwar il-kundizzjonijiet tekniċi tal-armonizzazzjoni tal-ispettru b'appoġġ għall-introduzzjoni tas-sistemi terrestri mingħajr fili tal-ġenerazzjoni li jmiss (5G) fil-medda ta' frekwenzi 3 400–3 800 MHz. Ir-rapport tas-CEPT Nru 67 jistabbilixxi l-kundizzjonijiet tekniċi armonizzati kemm tas-sistemi ta' antenni mhux attivi (non-AAS) kif ukoll tas-sistemi ta' antenni attivi (AAS), li huma sistemi terrestri mingħajr fili li kapaċi jipprovdu servizzi tal-komunikazzjoni elettronika tal-broadband mingħajr fili, b'funzjonament sinkronizzat, semisinkronizzat u mhux sinkronizzat. Is-CEPT tappella wkoll għall-koeżistenza tas-servizzi tal-komunikazzjoni elettronika tal-broadband mingħajr fili mas-servizzi fil-meded li jmissu magħhom (taħt it-3 400 MHz u 'l fuq mit-3 800 MHz).

(9) Jenħtieġ li r-riżultati tar-Rapport Nru 67 tas-CEPT jiġu applikati fl-Unjoni kollha, u li jiġu implimentati mill-Istati Membri mingħajr dewmien. Dan se jrawwem l-użu tal-medda ta' frekwenzi 3 400–3 800 MHz kollha bl-għan li l-Unjoni tkun fuq quddiem nett fl-introduzzjoni tal-5G. Meta japplikaw din id-Deċiżjoni ta' Implimentazzjoni, jenħtieġ li l-Istati Membri jagħżlu s-sistemi terrestri mingħajr fili tal-ġenerazzjoni li jmiss (5G) ippreferuti tagħhom abbażi tal-funzjonament sinkronizzat, semisinkronizzat u mhux sinkronizzat tan-netwerk u li jiżguraw l-użu effiċjenti tal-ispettru. Jenħtieġ ukoll li l-Istati Membri jqisu r-riżultati tar-Rapport Nru 296 tal-ECC dwar is-sinkronizzazzjoni.

(10) Filwaqt li jitqies l-Artikolu 54 tal-Kodiċi Ewropew għall-Komunikazzjonijiet Elettroniċi, jenħtieġ li l-Istati Membri jimmiraw li jiżguraw deframmentazzjoni tal-medda ta' frekwenzi 3 400–3 800 MHz sabiex jingħataw possibbiltajiet ta' aċċess għal porzjonijiet kbar tal-ispettru kontigwu b'konformità mal-għan tal-konnettività tal-gigabits. Dan jinkludi l-iffaċilitar tal-kummerċ u/jew tal-kiri tad-drittijiet eżistenti tal-użu. Porzjonijiet kontigwi kbar tal-ispettru ta' preferibbilment 80–100 MHz jiffaċilitaw l-introduzzjoni effiċjenti tas-servizzi broadband bla fili tal-5G, pereżempju billi jintużaw Sistemi ta' Antenni Attivi (AAS), bi throughput għoli, affidabbiltà għolja u latenza baxxa f'konformità mal-għan ta' politika fir-rigward tal-konnettività tal-gigabits. Dan l-għan huwa ta' importanza partikolari għad-deframmentazzjoni.

(11) Jenħtieġ li l-qafas ġuridiku għall-użu tal-medda ta' frekwenzi 3 400–3 800 MHz stabbilit bid-Deċiżjoni 2008/411/KE jibqa' l-istess f'termini li tiġi żgurata l-protezzjoni kontinwa tas-servizzi eżistenti fi ħdan il-medda, għajr tan-netwerks terrestri tal-komunikazzjoni elettronika. B'mod partikolari, jekk ġewwa l-medda, jenħtieġ li l-istazzjonijiet terrestri għas-servizz tas-satellita fissa (FSS, mill-ispazju sad-dinja) jingħataw protezzjoni kontinwa permezz tal-koordinazzjoni xierqa bejn dawk is-sistemi u n-netwerks tal-broadband mingħajr fili ġestiti fil-livell nazzjonali fuq il-bażi ta' każ b'każ.

(12) Il-Kumitat tal-Komunikazzjonijiet Elettroniċi (ECC) tas-CEPT ħareġ ir-Rapport Nru 254 tal-ECC, li jipprovdi gwida lill-Istati Membri dwar il-koeżistenza bejn is-servizzi tal-komunikazzjoni elettronika tal-broadband mingħajr fili, servizzi fissi (FS) u l-FSS fil-medda ta' frekwenzi 3 600–3 800 MHz. Ir-Rapport Nru 296 tal-ECC jipprovdi gwida ulterjuri għall-operaturi u għall-amministrazzjonjiet dwar il-funzjonament tan-netwerks 4G u 5G fl-istess kanali jew f'kanali li jmissu magħhom, filwaqt li jkun żgurat l-użu effiċjenti tal-ispettru bil-ħsieb tas-sinkronizzazzjoni tan-netwerks.

(13) Jistgħu jkunu meħtieġa arranġamenti biex jiġi żgurat li l-Istati Membri jimplimentaw il-parametri stabbiliti b'din id-Deċiżjoni u b'hekk tiġi evitata l-interferenza ta' ħsara u jitjiebu l-effiċjenza tal-ispettru u n-nonframmentazzjoni fl-użu tal-ispettru.

(14) Għalhekk jenħtieġ li d-Deċiżjoni 2008/411/KE tiġi emendata skont dan.

(15) Il-miżuri previsti f'din id-Deċiżjoni huma konformi mal-opinjoni tal-Kumitat dwar l-Ispettru tar-Radju,

ADOTTAT DIN ID-DEĊIŻJONI:

Artikolu 1 Id-Deċiżjoni 2008/411/KE hija emendata kif ġej: (1) fl-Artikolu 2, il-paragrafu 1 huwa sostitwit b'dan li ġej: “1. Mingħajr ħsara għall-protezzjoni u għall-funzjonament kontinwu ta' xi użu eżistenti ieħor f'din il-medda, meta l-Istati Membri jallokaw u jagħmlu disponibbli, fuq bażi mhux esklussiva, il-medda ta' frekwenzi 3 400–3 800 MHz għan-netwerks terrestri ta' komunikazzjoni elettronika, dawn għandhom jagħmlu dan skont il-parametri stabbiliti fl-Anness.”; (2) l-Artikolu 4a huwa sostitwit b'dan li ġej: “Artikolu 4a L-Istati Membri għandhom jirrapportaw dwar l-applikazzjoni ta' din id-Deċiżjoni sa mhux aktar tard mit-30 ta' Settembru 2019.”; (3) L-Anness huwa sostitwit bit-test fl-Anness ta' din id-Deċiżjoni.

Artikolu 2 Din id-Deċiżjoni hija indirizzata lill-Istati Membri.

Magħmul fi Brussell, l-24 ta' Jannar 2019. Għall-Kummissjoni Mariya GABRIEL Membru tal-Kummissjoni

(1) ĠU L 321, 17.12.2018, p. 36.

(2) ĠU L 108, 24.4.2002, p. 1.

(3) Id-Deċiżjoni tal-Kummissjoni 2008/411/KE tal-21 ta' Mejju 2008 dwar l-armonizzazzjoni tal-medda ta' frekwenzi bejn it-3 400 u t-3 800 MHz għas-sistemi terrestri li huma kapaċi jipprovdu servizzi ta' komunikazzjoni elettronika fil-Komunità (ĠU L 144, 4.6.2008, p. 77).

(4) Id-Deċiżjoni ta' Implimentazzjoni tal-Kummissjoni 2014/276/UE tat-2 ta' Mejju 2014 dwar l-emendar tad-Deċiżjoni Nru 2008/411/KE dwar l-armonizzazzjoni tal-medda ta' frekwenzi bejn it-3 400 u t-3 800 MHz għas-sistemi terrestri li kapaċi jipprovdu servizzi ta' komunikazzjoni elettronika fil-Komunità (ĠU L 139, 14.5.2014, p. 18).

(5) Id-Deċiżjoni Nru 243/2012/UE tal-Parlament Ewropew u tal-Kunsill tal-14 ta' Marzu 2012 li tistabbilixxi programm pluriennali tal-politika tal-ispettru tar-radju (ĠU L 81, 21.3.2012, p. 7).

(6) Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “Konnettività għal Suq Uniku Diġitali Kompetittiv - Lejn Soċjetà Ewropea tal-Gigabits” COM(2016) 587 final.

(7) Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni “5G għall-Ewropa: Pjan ta' Azzjoni”, COM(2016) 588 final.

(8) Id-Dokument 16-032 final tal-RSPG tad-9 ta' Novembru 2016, “Strategic roadmap towards 5G for Europe: Opinion on spectrum related aspects for next-generation wireless systems (5G)”.

(9) Id-Dokument 18-05 final tal-RSPG tat-30 ta' Jannar 2018, “Strategic roadmap towards 5G for Europe: second opinion on 5G networks”.